Elimu ya Qur’ani nyumbani inazidi kupata umaarufu nchini Algeria

IQNA – Familia za Algeria zimeanza kuajiri walimu wa Qur’ani (wanaume na wanawake) ili kuwafundisha watoto wao nyumbani.

Habari ID: 3482471

tarehe: 11 July 2026 - 16:34

Kwa mujibu wa ripoti ya gazeti la kila siku la Al-Shorouk, taaluma ya kuhifadhi Qur’ani sasa inaingia ndani ya nyumba za Waalgeria. Ingawa elimu ya aina hii hapo awali ilihusishwa zaidi na shule za kitamaduni za Qur’ani (Maktab), misikiti, zawiya (vituo vya kitamaduni vya elimu ya Qur’ani), na taasisi nyingine za kidini, sasa imepanuka hadi kufika majumbani.

Taaluma hii imekuwa ya lazima kutokana na maendeleo mengi ya kijamii, kiusalama, na kielimu. Jambo hili halikujulikana wala kusambaa kwa namna iliyopangwa kama hivi awali, lakini sasa limekuwa chaguo linalopendekezwa na wazazi wengi wanaotafuta suluhu zinazohakikisha watoto wao wanajifunza Kitabu cha Mwenyezi Mungu katika mazingira salama na chini ya usimamizi wa moja kwa moja wa familia.

Misikiti nchini Algeria imekuwa na nafasi kuu katika elimu ya Qur’ani, ikitoa mafunzo kwa vizazi vya mahafidh (wahifadhi) chini ya ulezi wa maimamu, masheikh, na walimu wa kike wa Qur’ani. Shule za kitamaduni za Qur’ani pia zimebaki kuwa nafasi muhimu kwa elimu ya dini na maadili ya kiroho. Hata hivyo, kutokana na mabadiliko ya mfumo wa maisha, ongezeko la mahitaji ya wazazi, na wasiwasi kuhusu watoto kuzurura au kuwaacha nje ya nyumba kwa muda mrefu, wengi sasa wanachagua kuajiri mwalimu wa Qur’ani.

Imekuwa kawaida kwa familia kuwa na mwalimu wa Qur’ani anayekuja mara moja hadi tano kwa wiki ili kuwafundisha watoto kuhifadhi, usomaji sahihi (tajwid), matamshi sanifu, na hata misingi ya dini ya Kiislamu.

Nourhan, mama mmoja wa Algeria, anasema kuwa alimwajiri mwalimu wa Qur’ani kutoka msikiti wa mtaa wao kwa ajili ya binti zake wawili na kumlipa ujira unaostahiki ili atumie saa mbili kwa siku pamoja nao nyumbani wakati wa likizo.

“Kazi yangu hainiruhusu kuwapeleka katika shule ya Qur’ani na kusubiri darasa lianze, kwa hiyo nilichagua chaguo hili ili kuhakikisha ustawi wa binti zangu na kuwaruhusu kutumia muda wao kuhifadhi Qur’ani na kujifunza Kiingereza na mwalimu mwingine.”

Uzoefu salama wa ujifunzaji

Sababu kubwa zaidi ya kusambaa kwa jambo hili ni suala la usalama. Familia nyingi, hususan katika miji mikubwa, zimekuwa makini zaidi na suala la kuwalinda watoto dhidi ya hatari mbalimbali, ikiwa ni pamoja na ajali, kuingia katika mazingira yasiyo salama, au hata unyanyasaji wa aina mbalimbali. Mama wengi wanaamini kuwa kuhifadhi Qur’ani nyumbani kunaleta uwiano kati ya elimu ya dini na ulinzi wa kisaikolojia na kimwili wa mtoto, kwa kuwa mtoto anabaki katika mazingira yake salama chini ya uangalizi wa mzazi au mjumbe wa familia.

Nourhan anasema mumewe anahisi utulivu zaidi anapohudhuria vikao vya kuhifadhi Qur’ani vya mtoto wao wa kiume mwenye umri wa miaka 10. Anaweza kuona mbinu ya mwalimu na namna anavyoingiliana na mtoto, jambo linalompa hisia ya usalama na uhakika.

“Hii ndiyo sababu niliamua kumlipa mwalimu wa Qur’ani na kumwomba mume wangu kumpa saa moja kila siku, mara tatu kwa wiki,” aliongeza.

Katika mzozo unaoendelea kati ya wale wanaoamini kuwa kufundisha Qur’ani kunapaswa kuwa kwa kujitolea, na wale wanaosema kuwa walimu wanapaswa kulipwa kwa muda na juhudi zao za kwenda majumbani kama ilivyo katika taaluma nyingine, huduma hii imekuwa chanzo muhimu cha mapato, hususan wakati wa likizo ya kiangazi na likizo za shule.

Wahitimu wengi wa vyuo vikuu vya Kiislamu, wanafunzi wa theolojia, na hata wahifadhi wa Qur’ani walioidhinishwa wameona katika fani hii fursa ya kazi ya heshima inayochanganya ibada ya kidini na kipengele cha kifedha.

Gharama hutofautiana kulingana na idadi ya vikao, idadi ya watoto, eneo la kijiografia, kiwango cha elimu kinachohitajika, na ikiwa ni kuhifadhi tu au kuhifadhi kwa kuzingatia kanuni za tajwid. Mahitaji ya walimu wa kike ni makubwa zaidi miongoni mwa familia, hususan linapokuja suala la kufundisha wasichana au watoto wadogo, kwani wazazi huona faraja kubwa ya kisaikolojia na uaminifu zaidi kwao.

3498187